Mann døde i boligbrann i Asker
Nødetatene fikk melding om brannen like etter klokka 22 mandag kveld. En time senere bekreftet politiets innsatsleder Thor Arne Bakken i Asker og Bærum politidistrikt at en person er omkommet, skriver Budstikka. - Det var røykutvikling i leiligheten. Da politiet kom til stedet var mannen bevisstløs, sier operasjonsleder Tone Kavli i Asker og Bærum politidistrikt til VG Nett. Ifølge operasjonsleder er den omkomne en mann født i 1974. Det ble satt i gang hjerte-lunge-redning, men gjenopplivningen førte ikke fram. Mannen ble erklært død på stedet av lege. Hun opplyser at det var sønnen i huset som var hjemme da brannen startet. Naboer oppdaget brannen og begynte selv slukkingsarbeidet. (VG Nett/NTB)
En mann i slutten av 30-årene døde mandag kveld i en boligbrann på Borgen i Asker.